和子由踏青
作者：蘇軾
朝代：宋

paragraphs: 東風陌上驚微塵，遊人初樂歲華新。
人閑正好路傍飲，麥短未怕遊車輪。
城中居人厭城郭，喧闐曉出空四鄰。
歌鼓驚山草木動，簞瓢散野烏鳶馴。
何人聚衆稱道人，遮道賣符色怒嗔。
宜蠶使汝繭如甕，宜畜使汝羊如麇。
路人未必信此語，强爲買服禳新春。
道人得錢徑沽酒，醉倒自謂吾符神。